Source: http://www.europarl.europa.eu/doceo/document/A-8-2015-0328_MT.html
Timestamp: 2020-02-17 09:47:21+00:00
Document Index: 1351072

Matched Legal Cases: ['Qorti ', 'Qorti ', 'Qorti ', 'Qorti ', 'art(8', 'art(11', 'Qorti ']

RAPPORT dwar PKS ġdida: struttura tal-miżuri tekniċi u l-pjanijiet multiannwali
204k 157k
dwar PKS ġdida: struttura tal-miżuri tekniċi u l-pjanijiet multiannwali
– wara li kkunsidra r-Regolament (UE) Nru 1380/2013 tal-Parlament Ewropew u tal-Kunsill tal-11 ta' Diċembru 2013, dwar il-politika komuni tas-sajd, u, b'mod partikolari, l-Artikoli 7(2), 9 u 10 tiegħu,
V. billi l-miżuri tekniċi għandhom jieħdu kont tal-fenomenu tas-sajd illegali li ta’ spiss ikunu akkumpanjati mill-użu illegali ta’ apparat tas-sajd, bħalma hu l-għażel tat-tisqif, u għandhom jiddeskrivu soluzzjoni effettiva għall-problema maħluqa mis-sajd illegali, mhux rapportat u mhux regolat (IUU);
Z. billi n-negozjati ma’ dawk il-pajjiżi għandhom ikunu parti mill-isforzi biex tinkiseb is-sostenibbiltà;
billi x’aktarx ikun hemm diffikultajiet biex tiġi implimentata l-projbizzjoni ta' ħut skartat f’sajd imħallat, għal speċi bi kwota limitanti;
AI. billi s-sentenza tal-Qorti tal-Ġustizzja tas-26 ta' Novembru 2014 dwar il-Kawżi C-103/12 PE/Kunsill u C-165/12 Kummissjoni/Kunsill, dwar l-għoti ta' opportunitajiet tas-sajd fl-ibħra tal-Unjoni Ewropea lill-bastimenti tas-sajd li jtajru l-bandiera tar-Repubblika Bolivarjana tal-Venezwela fiż-żona ekonomika esklużiva 'l barra mill-kosta tal-Guyana Franċiża, tistabbilixxi preċedent billi tiċċara l-kontenut u l-limiti taż-żewġ bażijiet legali differenti li jinsabu fl-Artikolu 43 tat-TFUE; billi l-Artikolu 43(3) jista’ jintuża biss bħala bażi legali għall-għoti ta’ opportunitajiet tas-sajd taħt ir-regolamenti dwar it-TAC u l-kwoti;
AJ. billi għadha pendenti s-sentenza tal-Qorti tal-Ġustizzja dwar il-Kawża C-124/13 PE/Kunsill dwar ir-Regolament tal-Kunsill (UE) Nru 1243/2012, li jistabbilixxi pjan fit-tul għall-istokkijiet tal-merluzz, fejn il-Parlament isostni li, minħabba l-għan u l-kontenut tiegħu, ir-Regolament kellu jiġi adottat fuq il-bażi tal-Artikolu 43(2) tat-TFUE, billi tintuża l-proċedura leġiżlattiva ordinarja mal-Parlament bħala koleġiżlatur; billi l-Parlament huwa wkoll kontra d-diviżjoni tal-proposta tal-Kummissjoni, peress li l-Kunsill qasam il-proposta f'żewġ atti leġiżlattivi;
2 Iqis li huwa meħtieġ li titfassal lista eżawrjenti li jiġbor fil-qosor il-miżuri tekniċi kollha attwalment fis-seħħ, sabiex tagħti ħarsa ġenerali aħjar lil simplifikazzjonijiet u tħassir possibbli fir-rigward tal-miżuri tekniċi futuri;
13. Iqis li r-regoli dwar il-miżuri tekniċi għandhom jiġu stabbiliti permezz tal-użu xieraq tal-proċess ta’ reġjonalizzazzjoni u jkunu bbażati fuq prinċipji u definizzjonijiet ċentralizzati komuni, inkluż objettivi komuni u standards li għandhom jiġu applikati madwar l-UE, inkluż lista ta’ speċi u rkaptu tas-sajd ipprojbiti, sett ta’ regoli speċifiċi tal-baċiri l-kbar tal-baħar u għadd ta’ regolamenti tekniċi speċifiċi, li kollha se jiġu adottati permezz tal-kodeċiżjoni; jinnota li r-reġjonalizzazzjoni tista’ tapplika għar-regoli applikabbli fil-livell reġjonali jew soġġetti għal tibdil frekwenti, u għandha tiġi evalwata fuq bażi regolari;
19. Jemmen li hemm bżonn urġenti li jiġi stabbilit sett koerenti ta’ miżuri tekniċi għal kull wieħed mit-tliet baċini, b’kont meħud tan-natura speċifika ta’ kull wieħed, fejn deċiżjonijiet tal-Unjoni jista’ jkollhom impatt sinifikanti fuq l-irkupru tal-istokkijiet tal-ħut u l-ħarsien tal-ekosistemi u l-ġestjoni sostenibbli ta’ stokkijiet ta’ ħut kondiviżi;
20. Iqis li skont id-definizzjoni xjentifika u l-klassifikazzjoni ta’ kategoriji ta’ rkaptu tas-sajd, jinħtieġ li, fil-każ tal-baċin tal-Mediterran, jinqasmu xbieki tat-tkarkir u tartaruni tax-xatt minħabba l-fatt li l-leġiżlazzjoni li tirregola xbieki tat-tkarkir m’għandhiex tkun l-istess bħal dik li tirregola tartaruni tax-xatt kostali tradizzjonali minħabba li dawn jimmiraw prinċipalment speċi mhux fil-periklu li jinqerdu;
21. Isostni li, minkejja l-obbligu tal-ħatt, fis-seħħ mill-1 ta’ Jannar 2015 u li għandu jiġi applikat b’mod progressiv għall-istokkijiet kollha tal-ħut sal-2019, id-dispożizzjonijiet rigward il-miżuri tekniċi għandhom ikunu flessibbli biżżejjed biex jadattaw għal progress f’ħin reali tas-sajd u biex jipprovdu aktar opportunitajiet għas-settur tas-sajd li jdaħħlu innovazzjonijiet rigward metodi ta’ sajd selettiv fil-prattika;
22. Jemmen li l-obbligu tal-ħatt jikkostitwixxi bidla fundamentali għas-sajd, u li għalhekk il-miżuri tekniċi jeħtieġ li jiġu adattati sabiex ikunu jistgħu jimplimentaw u jiffaċilitaw sajd aktar selettiv; Jirrakkomanda dawn it-tliet miżuri sabiex jinkiseb dan:
- jiġu modifikati sostanzjalment, jew saħansitra revokati, ir-regoli li jirregolaw il-kompożizzjoni tal-qabdiet,
- tingħata aktar flessibbiltà fir-rigward tad-daqsijiet tal-malji,
- isir possibbli li wieħed ikollu diversi tipi ta’ rkaptu abbord;
23. Jieħu nota tad-diffikultajiet li jirriżultaw mill-koeżistenza ta’ dawk l-istandards tal-kummerċjalizzazzjoni stipulati bir-Regolament tal-Kunsill (KE) Nru 2406/96 u d-daqsijiet minimi ta’ qabda; jitlob li dawn jiġu armonizzati permezz tar-regolament qafas ġdid dwar miżuri tekniċi;
24. Iqis li rieżami tal-miżuri tekniċi għandu jieħu kont tal-impatt tagħhom f’termini ta’ konservazzjoni tar-riżorsi bijoloġiċi, l-ambjent marittimu, l-ispejjeż operattivi tas-sajd, u l-qligħ f’termini soċjali u okkupazzjonali;
25. Jemmen li l-objettiv ta' konservazzjoni tar-Regolament qafas dwar miżuri tekniċi jista' jintlaħaq b’mod aktar effikaċi permezz ta’ azzjonijiet immirati lejn it-titjib tal-provvista u ġestjoni tad-domanda bl-għajnuna ta’ organizzazzjonijiet tal-produtturi;
26. Iqis li sajd artiġjanali inċidentali fl-ilmijiet interni tal-Istati Membri u r-reġjuni għandu jitħalla barra t-TACs;
27. Jemmen li l-pjanijiet multiannwali għandhom rwol vitali fil-konservazzjoni tar-riżorsi tas-sajd taħt il-PKS, peress li huma l-aktar vettura adatta għall-adozzjoni u l-implimentazzjoni ta’ miżuri tekniċi speċifiċi għal tipi differenti ta’ sajd;
28. Jemmen li l-koleġiżlaturi għandhom ikomplu jfittxu ftehim dwar pjanijiet multiannwali fir-rigward tal-kompetenzi istituzzjonali skont it-Trattat dwar il-Funzjonament tal-Unjoni Ewropea u fuq il-bażi tal-każistika rilevanti;
29. Jemmen li l-pjanijiet multiannwali għandu jkollhom qafas solidu u dejjiemi għall-ġestjoni taż-żoni tas-sajd u għandhom ikunu bbażati fuq l-aħjar u l-aktar pariri xjentifiċi u soċjoekenomiċi riċenti disponibbli, u jiġu adattati għall-evoluzzjoni tal-istokkijiet, kif ukoll jipprovdu flessibbiltà għal deċiżjonijiet annwali tal-Kunsill dwar l-opportunitajiet tas-sajd; jinnota li dawn id-deċiżjonijiet annwali m'għandhomx jaqbżu l-ambitu strett tal-allokazzjoni tal-opportunitajiet tas-sajd, u għandhom jevitaw, kemm jista' jkun, varjazzjonijiet kbar fihom;
30. Isostni li għandu jsir progress dwar pjanijiet multiannwali futuri għar-restawr u ż-żamma ta’ stokkijiet f’livelli ogħla minn dawk li jistgħu jipproduċu r-rendiment massimu sostenibbli, inkluża tabella taż-żmien bil-quddiem, attivazzjoni ta’ konservazzjoni ta’ salvagwardja, mekkaniżmu għall-adattament għal bidliet f’konsiderazzjonijiet xjentifiċi u klawsola ta’ reviżjoni;
31. Iqis li, sabiex jiġu evitati problemi li jirriżultaw mill-obbligu ta’ ħatt l-art għal sajd imħallat, jinħtieġ titjib tas-selettività u minimizzar tal-qabdiet mhux mixtieqa; iqis li huwa xieraq li jiġu identifikati modi kif tintuża l-possibbiltà li jiġu adottati miżuri ta’ flessibbiltà u jintużaw il-meded ta’ mortalità mis-sajd stabbiliti xjentifikament biex jiġu stabbiliti t-TACs;
32. Itenni li huwa meħtieġ li tiżdied il-parteċipazzjoni mill-partijiet interessati fit-tfassil u l-iżvilupp tal-pjanijiet multiannwali permezz tal-Kunsilli Konsultattivi u fid-deċiżjonijiet kollha relatati mar-reġjonalizzazzjoni;
33. Jemmen li l-Parlament għandu jwettaq b’mod partikolari skrutinju mill-qrib lil atti delegati dwar pjani għar-rimi u jirriżerva d-dritt li joġġezzjona għal kwalunkwe pjan jekk iqis li dan ikun meħtieġ;
34. Iqis li l-validità tranżitorja tal-atti delegati relatati mal-pjanijiet għall-ħut skartat, inkluż l-emendi tad-daqsijiet minimi ta' referenza għall-konservazzjoni, fl-ebda każ m'għandha taqbeż il-limitu ta' tliet snin, u dawn għandhom jiġu sostitwiti, fejn ikun xieraq, bi pjanijiet multiannwali, u li, għal dan l-għan, il-pjanijiet multiannwali għandhom jiġu adottati malajr kemm jista' jkun;
35. Huwa tal-fehma li, fil-kuntest tar-reġjonalizzazzjoni, deċiżjonijiet dwar daqsijiet minimi ta’ referenza għall-konservazzjoni għal kull speċi għandhom ikunu bbażati fuq parir xjentifiku; Jenfasizza l-ħtieġa li tiġi evitata l-kummerċjalizzazzjoni ta’ irregolaritajiet jew frodi li jistgħu jipperikolaw il-funzjonament tas-suq intern;
Fost l-għanijiet tar-riforma tal-Politika Komuni tas-Sajd (PKS) imwettqa fl-2013 kien hemm il-kisba tar-Rendiment Massimu Sostenibbli (RMS), permezz tal-użu ta' approċċ ekosistemiku. Kemm il-miżuri tekniċi kif ukoll il-pjanijiet multiannwali, bħala miżuri ta' preservazzjoni, huma l-għodda prinċipali li bihom jistgħu jintlaħqu dawn l-għanijiet.
Madankollu, mill-2009, bilkemm sar progress fil-fajls leġiżlattivi relatati kemm mal-miżuri tekniċi kif ukoll mal-pjanijiet multiannwali. F'dan l-aħħar każ, waslu għal imblokk interistituzzjonali. Dan l-imblokk irriżulta minħabba li l-proposti leġiżlattivi tal-pjanijiet multiannwali kienu jinkludu d-distribuzzjoni tal-opportunitajiet tas-sajd fost ir-regoli ta' kontroll tal-qabdiet. B'dan kollu l-proposti tal-Kummissjoni kienu joħolqu frizzjonijiet minħabba l-Artikolu 43 tat-TFUE. Fil-każ tal-miżuri tekniċi, id-diffikultajiet kienu dovuti għall-allinjament tal-leġiżlazzjoni mat-Trattat ta' Lisbona.
2. Il-miżuri tekniċi
L-għan tal-miżuri tekniċi huwa li jiġu evitati l-qabdiet ta' ħut li għadu qed jikber u qabdiet oħra sekondarji. Fil-prinċipju tagħha, il-bażi tas-sistema hija magħmula minn tliet regolamenti li jsegwu loġika ġeografika (il-Baltiku, il-Mediterran u l-Atlantiku u ibħra oħra). Il-miżuri tekniċi huma sett speċifiku ta' regoli, iżda xi kultant jiffurmaw parti minn sett usa' ta' strumenti ta' ġestjoni, bħall-pjanijiet multiannwali. Hemm ukoll regolamenti speċifiċi, bħal dak tal-projbizzjoni tal-għażel tat-tisqif, il-prevenzjoni tal-qabdiet aċċidentali ta' ċetaċji jew il-projbizzjoni tat-tneħħija tax-xewk tal-klieb il-baħar abbord. Għaldaqstant il-miżuri tekniċi huma mifruxa f'aktar minn tletin regolament differenti u jikkostitwixxu sistema kumplessa, eteroġena u diżorganizzata ta' dispożizzjonijiet, li spiss għandhom nuqqas ta' koerenza u saħansitra jistgħu jkunu kontradittorji.
Il-kumplessità tal-miżuri tekniċi hija parzjalment minħabba li ġew adottati taħt proċeduri leġiżlattivi differenti u jwieġbu għal motivazzjonijiet differenti. Uħud mill-miżuri tekniċi kienu promossi mill-Organizzazzjonijiet Reġjonali tal-Ġestjoni tas-Sajd (OROP). F'okkażjonijiet oħra, ġew adottati fil-kuntest tar-Regolamenti annwali tat-TAC u l-kwoti. Madankollu ħafna mill-miżuri tekniċi ġew adottati mill-Kunsill jew mill-Kummissjoni wara l-proċedura tal-komitoloġija, qabel id-dħul fis-seħħ tat-Trattat ta' Lisbona u mingħajr il-parteċipazzjoni tal-Parlament Ewropew.
Parti mill-eteroġeneità u n-nuqqas ta' koerenza tal-miżuri tekniċi hija minħabba li ħafna minnhom ġew approvati progressivament mill-Kunsill bħala parti mir-regolamenti annwali li jistabbilixxu l-qabdiet totali permissibbli (TAC) u l-kwoti. Uħud mill-miżuri tekniċi huma għaldaqstant il-prodott tan-negozjati politiċi interstatali, b'bażi xjentifika baxxa u li joħolqu differenzi mhux ġustifikati bejn l-ibħra. Wara d-dħul fis-seħħ tat-Trattat ta' Lisbona, il-miżuri differenti tat-TAC u l-kwoti għandhom jiġu adottati b'mod konġunt mill-Parlament Ewropew u l-Kunsill.
Il-fokus ġeografiku tal-miżuri tekniċi huwa rifless b'mod ċar fit-trattament differenzjat applikat fil-każ tal-Mediterran. F'dan il-każ, ġie adottat biss sett bejn wieħed u ieħor koerenti ta' miżuri fl-2006. Madankollu, il-Kunsill Konsultattiv tal-Mediterran ripetutament talab ir-reviżjoni ta' ċerti miżuri tekniċi. Ta' min wieħed jinnota li l-Kummissjoni, fl-istudju riċenti tagħha dwar il-miżuri tekniċi(1) ma inkludietx il-Mediterran minħabba l-kumplessità tiegħu.
Parti mill-miżuri tekniċi tikkonsisti f'regolamenti speċifiċi. Il-proċedura leġiżlattiva ta' ħafna minnhom ħolqot kontroversji. B'mod speċjali, il-proposta dwar is-sajd ta' stokkijiet ta' ibħra fondi fl-Atlantiku tal-Grigal(2) ġew imblukkata għal aktar minn tliet snin. Il-proċedura dwar is-sajd bl-għażel tat-tisqif(3) hija mwaqqfa wkoll. Dawn id-diffikultajiet u l-kontroversji jwieġbu għall-kontenut tal-proposti. F'xi każijiet, bħal dak tat-tneħħija tax-xewk tal-klieb il-baħar abbord il-bastimenti(4), ir-regola ġiet miċħuda mill-OROP, fejn il-flotta tal-Unjoni Ewropea tkun qiegħda f'sitwazzjoni ta' żvantaġġ fir-rigward ta' dawk ta' pajjiżi terzi. F'każijiet oħra, bħar-Regolament dwar il-qabdiet aċċidentali ta' ċetaċji(5), ikun meħtieġ li tiġi evalwata l-effikaċja tagħhom.
Min-naħa l-oħra, ir-regolamenti relatati mal-miżuri tekniċi fihom sensiela ta' eċċezzjonijiet u derogi u d-dispożizzjonijiet kollha ġew emendati. Pereżempju, ir-Regolament (KE) Nru 850/1998 ġie emendat erbatax-il darba. Il-kumplessità tal-miżuri tekniċi żdiedet ma' dawn l-emendi suċċessivi. Hemm numru ta' inkoerenzi u hemm nuqqas ta' definizzjoni ċara għall-oqsma rispettivi tal-atti delegati u ta' implimentazzjoni, li jxekklu l-progress tad-dossiers leġiżlattivi. Konsegwentement, is-sett tal-miżuri tekniċi ilu jeħtieġ razzjonalizzazzjoni, simplifikazzjoni u adattament mat-Trattat ta' Lisbona.
Fl-2002 u l-2008 kien hemm tentattiv li jsiru reviżjonijiet tas-sett tal-miżuri tekniċi(6). Wieħed mit-tentattivi falla u l-ieħor sar wieħed mill-ħafna emendi. Lanqas id-dossiers leġiżlattivi relatati mal-allinjamenti mat-Trattat ta' Lisbona tat-tliet Regolamenti ġeografiċi prinċipali ma mxew 'il quddiem.
F'Mejju 2014 il-Kummissjoni għalqet konsultazzjoni pubblika dwar "qafas ġdid ta' miżuri tekniċi fil-Politika Komuni tas-Sajd riformata". Ħafna mill-Istati Membri li wieġbu qiesu li kien meħtieġ li jiġu ssimplifikati l-miżuri tekniċi fejn jiġu żgurati kundizzjonijiet ugwali fejn huwa meħtieġ li jinżammu uħud mir-regoli taħt il-kodeċiżjoni u li l-livell ta' reġjonalizzazzjoni fit-tfassil tal-miżuri tekniċi għandu jiffoka fuq l-applikazzjoni prattika u għandhom jitqiesu l-attivitajiet ta' kontroll u ta' monitoraġġ. Il-parteċipanti tas-settur tas-sajd qiesu li huwa meħtieġ li jintuża approċċ minimalista fl-istruttura ġdida tal-miżuri tekniċi, fejn tiġi eskluża l-kodeċiżjoni tad-deċiżjonijiet inerenti tal-mikroġestjoni. Sadanittant, l-NGOs qiesu bħala meħtieġ qafas ġenerali ta' miżuri tekniċi li jkollhom l-għanijiet ġenerali u l-istandards komuni minimi li għandhom jiġu applikati fl-UE kollha sabiex jiżguraw li ma jiġux prodotti nuqqasijiet fil-ġestjoni u għalhekk, simplifikazzjoni m'għandhiex issir għad-detriment tal-protezzjoni tal-ambjent.
Fir-regolamentazzjoni futura dwar il-miżuri tekniċi il-kodeċiżjoni għandha tkun meħtieġa sabiex tiżgura kundizzjonijiet ugwali u biex tiffaċilita l-implimentazzjoni u l-kontroll. Sadanittant, ir-reġjonalizzazzjoni tista' tissimplifika l-ġestjoni, fejn tiżgura li l-istandards jiġu adattati għall-ispeċifiċitajiet ta' kull żona tas-sajd u ta' kull baċir, li jagħtu flessibbiltà u jagħmlu possibbli reazzjoni mgħaġġla f'sitwazzjonijiet ta' emerġenza; Barra minn hekk ir-reġjonalizzazzjoni tista' tikkontribwixxi għas-simplifikazzjoni u t-titjib tal-fehim tal-istandards, li għaldaqstamt jintlaqgħu tajjeb mill-industrija, speċjalment jekk jiġu assoċjati mal-proċess ta' adozzjoni tagħhom stess; Madankollu reġjonalizzazzjoni assoluta mhijiex kompatibbli mal-PKS, bħala politika komuni fejn l-UE għandha l-kompetenza esklużiva minħabba n-natura kondiviża tar-riżorsi;
Għaldaqstant ma jidhirx li huwa meħtieġ li tintuża l-kodeċiżjoni għall-miżuri ta' qasam reġjonali jew li jistgħu jkunu suġġetti għal bidliet frekwenti, iżda huwa meħtieġ li tinżamm għall-istandards komuni għall-baċiri kollha tal-baħar jew għal dawk li mhumiex se jinbidlu f'perjodu raġonevoli ta' żmien.
L-arkitettura tar-regolamentazzjoni relatata mal-miżuri tekniċi għandha tiġi artikolata fuq tliet pilastri. Tlieta minnhom għandhom jinkludu sett ta' standards komuni u ċentralizzati, sett ta' standards speċifiċi għall-baċiri tal-baħar l-aktar importanti, u ċertu numru ta' regolamentazzjonijiet speċifiċi adottati permezz tal-kodeċiżjoni. Ir-raba' pilastru taħt ir-reġjonalizzazzjoni għandu jiġi applikat għall-istandards ta' ambitu reġjonali jew għal dawk suġġetti għal tibdiliet frekwenti;
3. Il-pjanijiet multiannwali
Il-vokazzjoni tal-pjanijiet multiannwali hija l-ġestjoni tal-ispeċijiet ewlenin ta' interess għas-sajd. Il-punt komuni tagħhom huwa l-istabbiliment ta' objettivi tal-ġestjoni tal-istokkijiet tal-ħut f'termini ta' daqs tal-bijomassa ta' individwi li jrabbu u tal-mortalità tas-sajd. Bħalissa hemm ħdax-il pjan multiannwali b'varjetà fl-istrumenti użati. B'mod ġenerali, jintużaw il-qabdiet totali permissibbli (TAC), iżda jeżistu wkoll tipi differenti ta' strumenti bħall-miżuri tekniċi, restrizzjonijiet tal-isforz tas-sajd jew standards speċifiċi ta' kontroll.
Il-pjanijiet multiannwali ġew stabbiliti wara r-riforma tal-PKS tal-2002. Fost il-pjanijiet eżistenti, tnejn minnhom jirregolaw l-istokkijiet tal-ħut ġestiti mill-OROP, it-tonn aħmar u l-ħalibatt tal-Groenlandja, filwaqt li l-bqija jirregolaw stokkijiet tal-ħut f'ibħra komunitarji li jsewgu l-pariri tal-Kunsill Internazzjonali għall-Esplorazzjoni tal-Baħar (ICES). Bejn l-2002 u l-2009 l-iżvilupp tagħhom kien miexi relattivament bil-mod, fejn ġiet irreġistrata evoluzzjoni fil-modalitajiet tagħhom. Mill-2009 ma ġie adottat l-ebda pjan, bħala konsegwenza ta' imblokk tal-proposti fil-Kunsill;
L-effikaċja tal-pjanijiet multiannwali ma kinitx ugwali. B'mod ġenerali, l-agħar riżultati ġew assoċjati mal-ineffikaċja tal-mekkaniżmi ta' tnaqqis tal-isforz tas-sajd u man-nuqqasijiet fil-kontroll. Għandu jiġi mfakkar li l-ġestjoni tal-flotta u għaldaqstant, tal-kapaċità attwali tas-sajd tilfet il-piż fil-PKS. Minkejja li l-kriżijiet differenti kkawżaw tnaqqis importanti fil-flotta, it-tnaqqis tal-kapaċità tas-sajd kienet ħafna inqas.
Minkejja l-importanza tagħhom, bilkemm saru magħrufa żviluppi fl-aħħar snin bħala konsegwenza tal-imblokk interistituzzjonali li ġej mid-differenzi ta' interpretazzjoni ta' dawk tal-Parlament Ewropew u tal-Kunsill dwar il-bażi legali li għandha tintuża fil-pjanijiet multiannwali u, b'mod partikolari, jekk huwiex xieraq li jintuża l-Artikolu 43(2) tat-TFUE jew l-Artikolu 43(3). L-Artikolu 43(3) jirriżerva s-setgħa kollha tad-deċiżjoni lill-Kunsill, u jeskludi lill-Parlament. Fis-26 ta' Novembru 2014 il-Qorti tal-Ġustizzja ħarġet sentenza komuni fuq żewġ każijiet(7) imressqa mill-Parlament Ewropew u l-Kummissjoni kontra Deċiżjoni tal-Kunsill relatata mal-allokazzjoni tal-opportunitajiet tas-sajd fl-ibħra tal-Unjoni Ewropea lill-bastimenti tas-sajd b'bandiera tal-Venezwela fiż-żona ekonomika esklużiva għall-Guyana Franċiża. Din is-sentenza tistabbilixxi preċedent fejn jiċċara li l-Artikolu 43(3) jista' jintuża biss bħala bażi legali għall-allokazzjoni tal-opportunitajiet tas-sajd kif isir fir-regolamenti tat-TAC u l-kwoti.
Għadha mistennija s-sentenza tal-Qorti tal-Ġustizzja dwar il-kawża C-124/13 PE/Kunsill dwar ir-Regolament tal-Kunsill Nru 1243/2012, li jistabbilixxi pjan fit-tul għall-istokkijiet tal-merluzz, fejn il-Parlament isostni li, minħabba l-għan u l-kontenut tiegħu, ir-Regolament kellu jiġi adottat fuq il-bażi tal-Artikolu 43(2) tat-TFUE, billi tintuża l-proċedura leġiżlattiva ordinarja mal-Parlament bħala koleġiżlatur; Il-Parlament huwa wkoll kontra d-diviżjoni tal-proposta tal-Kummissjoni, peress li l-Kunsill qasam il-proposta f'żewġ atti leġiżlattivi;
Min-naħa l-oħra, f'April 2014 ġew konklużi x-xogħlijiet tal-grupp ta' ħidma ("task force") interistituzzjonali dwar il-pjanijiet multiannwali. Matul ix-xogħlijiet tagħhom ir-rappreżentazzjonijiet tal-koleġiżlaturi irrikonoxxew l-importanza li jaħdmu flimkien sabiex isibu mod prammatiku biex jimxu 'l quddiem fil-pjanijiet multiannwali filwaqt li jqisu l-opinjonijiet differenti dwar l-interpretazzjoni tal-qafas legali. Kien stmat li l-pjanijiet multiannwali għandu jkollhom qafas solidu u dejjiemi għall-ġestjoni taż-żoni tas-sajd, billi jiġi bbażat fuq l-aħjar pariri xjentifiċi disponibbli. Barra minn hekk għandhom jiġu permessi adattamenti għall-evoluzzjoni tal-istokkijiet tal-ħut, u għandhom jipprovdu flessibbiltà għat-teħid ta' deċiżjonijiet annwali dwar l-opportunitajiet tas-sajd.
Ġew identifikati bħala elementi komuni tal-pjanijiet multiannwali futuri l-għan tar-Rendiment Massimu Sostenibbli u skeda sabiex jintlaħaq dan l-għan, punt ta' referenza ta' konservazzjoni għall-attivazzjoni tas-salvagwardji, mekkaniżmu ta' adattament għat-tibdil fil-konsulenza xjentifika u klawżola ta' reviżjoni;
Wara r-riforma tal-PKS tal-2013, il-pjanijiet multiannwali għandhom jinkludu bħala għan ir-Rendiment Massimu Sostenibbli u perjodu fejn dan l-għan għandu jintlaħaq. Għandu jkun fihom ukoll miżuri għall-applikazzjoni tal-projbizzjoni tal-ħut skartat u tal-obbligu tal-ħatt l-art(8), kif ukoll garanziji ta' applikazzjoni ta' miżuri korrettivi u klawżoli ta' reviżjoni. Jistabbilixxu wkoll żewġ għanijiet kwantifikabbli għall-pjanijiet multiannwali: il-mortalità tas-sajd u l-bijomassa tal-istokkijiet għat-tgħammir.
Ir-riforma tal-PKS introduċiet il-projbizzjoni ta' ħut skartat mingħajr ma ġew solvuti r-riġiditajiet inerenti fis-sistema tat-TAC u l-kwoti. Minħabba li huma prevedibbli problemi fiż-żoni tas-sajd imħallta li għandhom speċijiet ta' taħżim ("speċijiet bi kwota limitanti"), jidher li huwa raġonevoli li jiġu privileġġati ċerti strumenti, bħar-regolament tal-isforz tas-sajd, li ma jippreżentawx ir-riġiditajiet tas-sistema tat-TAC u l-kwoti. Barra minn hekk, ir-regolament tal-isforz tas-sajd għandu jiffaċilita l-kisba tal-għan tar-Rendiment Massimu Sostenibbli, fejn jitjiebu r-riżultati ekonomiċi tal-flotta għal mortalità tas-sajd partikolari.
4. Ir-riforma tal-PKS tal-2013
Element essenzjali tar-riforma tal-PKS li jaffettwa kemm lill-pjanijiet multiannwali kif ukoll lill-miżuri tekniċi huwa r-reġjonalizzazzjoni(9) jew il-kooperazzjoni reġjonali fuq il-miżuri ta' konservazzjoni. Il-pjanijiet multiannwali jidhru li huma l-aktar mezz xieraq għall-adozzjoni u l-applikazzjoni ta' miżuri tekniċi speċifiċi fil-kuntest tar-reġjonalizzazzjoni.
Huwa stabbilit li meta tingħata d-delega tas-setgħat lill-Kummissjoni relatati mal-pjanijiet multiannwali, il-miżuri ta' konservazzjoni meħtieġa għal-leġiżlazzjoni ambjentali tal-Unjoni jew l-obbligu tal-ħatt l-art, l-Istati Membri kkonċernati u affettwati minn dawn il-miżuri jistgħu jippreżentaw rakkomandazzjonijiet konġunti f'perjodu speċifikat. Biex isiru dawn ir-rakkomandazzjonijiet, l-Istati Membri għandhom jikkonsultaw mal-Kunsilli Konsultattivi rilevanti. Il-Kummissjoni tista' tadotta l-miżuri rakkomandati permezz ta' atti delegati, iżda tista' wkoll tippreżenta proposti jekk l-Istati Membri kollha ma jaqblux fuq ir-rakkomandazzjonijiet konġunti fil-perjodu stabbilit. Il-Kummissjoni tista' wkoll tippreżenta proposti jekk ir-rakkomandazzjonijiet konġunti ma jitqisux kompatibbli mal-għanijiet u l-miri kwantifikabbli tal-miżuri ta' konservazzjoni. L-uniku rwol li jista' jkollu l-Parlament Ewropew huwa l-possibbiltà li jopponi att delegat fi żmien xahrejn.
Dawn id-dispożizzjonijiet il-ġodda għandhom konsegwenzi fuq il-miżuri tekniċi u ġeneralment huma marbuta mal-pjanijiet multiannwali jew ikunu ġejjin mill-assenza tagħhom u, jiġu solvuti bl-adozzjoni ta' atti delegati mill-Kummissjoni. Pereżempju, meta ma jkunx ġie adottat pjan multiannwali jew pjan ta' ġestjoni għal żona tas-sajd speċifika, il-Kummissjoni jkollha s-setgħa tadotta atti delegati fejn jistabbilixxu, fuq bażi temporanja u għal perjodu li ma jaqbiżx it-tliet snin, pjan speċifiku ta' ħut skartat li jista' wkoll jinkludi emenda tad-daqsijiet minimi(10).
Min-naħa l-oħra, mar-Regolament dwar l-obbligu tal-ħatt l-art(11), ġew introdotti modifiki għat-tliet Regolamenti reġjonali dwar il-miżuri tekniċi (l-Atlantiku, il-Mediterran u l-Baltiku). Il-pjanijiet għall-ħut skartat saru l-mezz ewlieni għall-introduzzjoni ta' tibdiliet permezz tad-delega ta' setgħat lill-Kummissjoni. Il-Kummissjoni ngħatat is-setgħa li tistabbilixxi daqsijiet minimi ta' referenza għall-finijiet tal-konservazzjoni għall-ispeċijiet suġġetti għall-obbligu tal-ħatt l-art permezz ta' atti delegati u, fejn xieraq, li tistabbilixxi eċċezzjonijiet dwar id-daqsijiet minimi ta' referenza. Dan il-każ diġà ngħata fil-pjan għall-ħur skartat tal-Baltiku(12), li naqqas id-daqs minimu tal-merluzz minn 38 ċm għal 35 ċm.
F'ħafna każijiet, id-daqsijiet minimi ta' konservazzjoni għandhom jiġu adottati mill-Kummissjoni permezz ta' atti delegati. Dan se jiffaċilita l-adozzjoni ta' ċerti miżuri fl-ambitu reġjonali, iżda d-daqsijiet minimi ta' konservazzjoni għandhom rwol li jittraxxendi b'mod konsiderevoli r-reġjonalizzazzjoni, u b'hekk jista' jiġi emendat b'mod konsiderevoli l-iżvilupp tal-pjanijiet multiannwali. Bl-emenda ta' daqs minimu, is-sajjieda għandhom jemendaw it-tekniki tas-sajd, u għandhom jiġu modifikati wkoll il-mortalità tas-sajd u l-piramida ta' etajiet tal-individwi li jrabbu. Fir-Regolament tal-bażi tal-PKS huwa stabbilit li dawn iż-żewġ parametri għandhom ikunu l-għanijiet kwantifikabbli tal-pjanijiet multiannwali(13). B'emenda tad-daqsijiet minimi f'att delegat se jiġu emendati l-parametri prinċipali tal-pjanijiet multiannwali minn barra tal-pjanijiet infushom. Għandu jitqies li d-daqsijiet minimi għandhom rwol essenzjali fil-kummerċjalizzazzjoni u l-kontroll tal-attivitajiet tas-sajd.
5. Il-pożizzjoni tar-rapporteur
5.1. Pjanijiet multiannwali
Il-koleġiżlaturi għandhom isibu mod prammatiku biex jagħmlu progress rapidu fil-pjanijiet multiannwali fid-dawl tal-ġurisprudenza tal-Qorti tal-Ġustizzja tal-UE.
Barra minn hekk, huwa meħtieġ li tiżdied il-parteċipazzjoni effettiva tal-partijiet interessati fit-tfassil u l-iżvilupp tal-pjanijiet multiannwali.
Fl-aħħar nett, il-pjanijiet multiannwali għandhom jiġu adottati malajr kemm jista' jkun. B'hekk jiġi evitat li l-miżuri fit-tul jiġu rregolati permezz ta' pjanijiet għall-ħut skartat li, minħabba n-natura tagħhom għandu jkun fihom biss miżuri ta' natura provviżorja.
5.2. Miżuri tekniċi
Fir-rigward tal-miżuri tekniċi futuri, għandhom ikunu sempliċi u ċari, sabiex jiffaċilitaw il-fehim mis-sajjieda.
Sa fejn huwa possibbli għandhom jiġu adattati għall-ispeċifiċitajiet ta' kull żona tas-sajd u kull reġjun (reġjonalizzazzjoni).
Madankollu, l-adozzjoni ta' standards komuni għall-baċiri kollha tal-baħar jew għal dawk li mhumiex se jinbidlu f'perjodu raġonevoli ta' żmien għandha ssir mill-koleġiżlaturi tal-UE billi tintuża l-proċedura leġiżlattiva ordinarja, jiġifieri l-kodeċiżjoni.
Fil-fatt, reġjonalizzazzjoni assoluta ma tkunx kompatibbli mal-PKS, bħala politika komuni fejn l-UE għandha l-kompetenza esklużiva minħabba n-natura kondiviża tar-riżorsi
Fl-aħħar nett, hija meħtieġa parteċipazzjoni akbar u aktar effettiva mis-sajjieda fil-proċess deċiżjonali sal-aħħar dettall tal-miżuri tekniċi, kif ukoll il-ħolqien ta' inċentivi biex jiffaċilitaw l-applikazzjoni tagħhom.
Studju fl-appoġġ tal-iżvilupp ta' qafas ta' miżuri ġodda tekniċi ta' konservazzjoni f'PKS riformata (A study in support of the development of a new technical conservation measures framework within a reformed CFP). Nru tal-proġett: ZF1455_S02. 7 ta' Lulju 2014
COM(2012)0371 finali - 2012/0179 (COD)
COM(2014)0265 finali - 2014/0138 (COD)
Regolament (UE) Nru 605/2013 tal-Parlament Ewropew u tal-Kunsill tat-12 ta' Ġunju 2013
Regolament tal-Kunsill (KE) Nru 812/2004, tas-26 ta' April 2004
COM(2002) 672 u COM(2008) 324
Kawżi C-103/12 PE/Kunsill u C-165/12 Kummissjoni/Kunsill
L-obbligu ta' ħatt l-art. L-Artikolu 15 tar-Regolament (UE) Nru 1380/2013 tal-Parlament Ewropew u tal-Kunsill tal-11 ta' Diċembru 2013
Kooperazzjoni reġjonali dwar miżuri ta' konservazzjoni Artikolu 18. Regolament (UE) Nru 1380/2013 tal-Parlament Ewropew u tal-Kunsill tal-11 ta' Diċembru 2013
Artikolu 15(6), Regolament (KE) Nru 1380/2013
L-Artikoli 1(10), 2(5) u 3(5), tar-Regolament (UE) Nru 2015/812 tal-Parlament Ewropew u tal-Kunsill tal-20 ta' Mejju 2015
Regolament ta’ Delega tal-Kummissjoni (UE) Nru 1396/2014 tal-20 ta' Ottubru 2014
L-Artikolu 10(1)(c), tar-Regolament (UE) Nru 1380/2013 tal-Parlament Ewropew u tal-Kunsill tal-11 ta' Diċembru 2013